เปิด 6  หุ้น SET50 บวกสวนตลาดฯ TIDLOR นำทีมวิ่ง 4% หลังโชว์งบปี 64 โตเด่น
เปิด 6  หุ้น SET50 บวกสวนตลาดฯ TIDLOR-PTTEP-IVL-ADVANC-DTAC-TRUE นำทีมเด่น ไม่หวั่นสถานการณ์รัสเซีย-ยูเครนตึงเครียด
เปิด 6  หุ้น SET50 บวกสวนตลาดฯ ไม่หวั่นรัสเซีย-ยูเครนตึงเครียด TIDLOR นำทีมวิ่ง 4% หลังโชว์งบปี 64 โตเด่นแตะ 3.2 พันลบ.
22 ก.พ. 2565

ผู้สื่อข่าวรายงานว่า ดัชนีตลาดหุ้นไทยวันนี้(22 ก.พ.2565) ณ เวลา 11:00 น. อยู่ที่ระดับ 1,679.85 จุด ลดลง 14.47 จุด หรือ 0.85% มูลค่าซื้อขายที่ 3.67 หมื่นล้านบาท โดยดัชนีอ่อนตัวลงแรงเนื่องจากนักลงทุนกังวลว่า สถานการณ์ตึงเครียดระหว่างรัสเซียและยูเครนอาจทวีความรุนแรง หลังจากประธานาธิบดีวลาดิเมียร์ ปูติน ผู้นำรัสเซีย ประกาศรับรองเอกราชของ 2 แคว้นในยูเครน ทำให้นักลงทุนเทขายหุ้นเพื่อลดความเสี่ยงดังกล่าว
ขณะเดียวกันกลุ่มหุ้นหุ้นขนาดใหญ่ (SET50) มีแรงเทขายเป็นส่วนใหญ่ โดยมีหุ้นที่ปรับตัวสวนภาวะตลาดติดลบได้เพียง 6 ตัว ประกอบด้วย TIDLOR, PTTEP, IVL, ADVANC, DTAC และ TRUE  ดังตารางประกอบ

โดยราคาหุ้นบริษัท เงินติดล้อ จำกัด (มหาชน) หรือ TIDLOR ณ เวลา 11:00 น. อยู่ที่ระดับ 36 บาท บวก 1.50 บาท หรือ 4.35% สูงสุดที่ระดับ 36.25 บาท ต่ำสุดที่ระดับ 35 บาท ด้วยมูลค่าการซื้อขาย 498.70 ล้านบาท เนื่องจากรายงานงบไตรมาส 4/64 โต 28%  เทียบช่วงเดียวกันของปีก่อนโดยเติบโตทั้งสินเชื่อและรายได้ค่าธรรมเนียมจากธุรกิจนายหน้าประกัน ส่วนทั้งปี 2564 กำไรสุทธิ 3.2 พันล้านบาท เพิ่มขึ้น 31% เทียบช่วงเดียวกันของปีก่อน
ด้านนายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ กล่าวว่า ตลาดหุ้นไทยเช้ามีโอกาสที่จะอ่อนตัวลง โดยต้องติดตามว่าศูนย์บริหารสถานการณ์โควิด-19 (ศบค.) จะมีการประกาศมาตรการอะไรออกมาเพื่อควบคุมเพิ่มเติมหรือไม่ หลังมีการประกาศเตือนภัยโควิด-19 อยู่ที่ระดับ 4
นอกจากนี้ยังมีความกังวลเกี่ยวกับสถานการณ์ความตึงเครียดระหว่างรัฐเซีย และ ยูเครน ที่เพิ่มมากขึ้นด้วย หลังประธานาธิบดีวลาดิเมียร์ ปูติน ผู้นำรัสเซีย ได้สั่งการให้กองกำลังทหารรัสเซียเข้าประจำการในสาธารณรัฐประชาชนโดเนตสก์และสาธารณรัฐประชาชนลูฮันสก์ ซึ่งตั้งอยู่ในภูมิภาคดอนบาสของยูเครน โดยคำสั่งดังกล่าวมีขึ้นไม่นาน หลังจากประธานาธิบดีปูตินได้ลงนามในกฤษฎีกาเพื่อรับรองสถานะการเป็นรัฐอิสระและความเป็นเอกราชของทั้ง 2 แคว้น
ขณะที่ประธานาธิบดีโจ ไบเดนแห่งสหรัฐ ได้ตอบโต้ทันทีโดยได้ลงนามในคำสั่งประธานาธิบดี เพื่อห้ามไม่ให้ชาวอเมริกันทำการค้าและการลงทุนกับสาธารณรัฐประชาชนโดเนตสก์และสาธารณรัฐประชาชนลูฮันสก์ ซึ่งตั้งอยู่ในภูมิภาคดอนบาสของยูเครน
อย่างไรก็ตามมองว่าตลาดหุ้นไทยจะไม่ปรับลดลงมากนัก เนื่องจากได้รับปัจจัยหนุนจากราคาน้ำมันที่พุ่งตัวขึ้นกว่า 4% จากสถานการณ์ความตึงเครียดระหว่างรัสเซีและยูเครนที่เกิดขึ้นพร้อมให้แนวรับที่ 1,680 จุด และ 1,670 จุด แนวต้าน 1,705-1,710 จุด